《送梁与可赴中山仓门》
宋代·苏过

达人无畛畦，从仕聊尔耳。言辞将军幕，去作仓庾氏。

君怀著云梦，尚有恢恢地。眷此亦鸿毛，何足为轩轾。

相君泽未远，风流王谢比。满床簪笏閒，乃见山林士。

嗟余南亩人，投老坐关市。萧然见眉宇，真足忘浆馈。

平生南阳馆，市骏得千里。帐中三千客，不数曳珠履。

要知磊落人，臭味同兰茝。翻然若鸿鹄，飞去今无几。

我行抽手板，亦复还耒耜。安能久俛首，自困刀笔吏。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。